ཁའ་ཁྱབ་ཏུ་འཕྲོ་བར་གྱུར། དབང་ལ། ལྷ་ཚོགས་ཐམས་ཅད་སྒེག་ཅིང་ཆགས་པ་འོད་ཟེར་དམར་པོའི་ཕྲེང་བ་མཁའ་ཁྱབ་ཏུ་འཕྲོ་བར་གྱུར། དྲག་པོར། ལྷ་ཚོགས་ཐམས་ཅད་ཁྲོ་གཏུམ་འཇིགས་རུང་འོད་ཟེར་མཐིང་གའི་ཕྲེང་བ་མཁའ་ཁྱབ་ཏུ་འཕྲོ་བར་གྱུར། ཞེས་བསྒྱུར་དེ་ནས་བྱོན་སྐྱེམས་ནི། དགང་བླུགས་ཁ་ལ་ཧཱུྃ་ཡིག་གསལ། ། བཅོམ་ལྡན་འདས་ཀྱི་ལྗགས་ལ་ཡང་། ། ཧཱུྃ་ཡིག་དག་གིས་མཚན་པ་ཡིས། ། བསྲེག་རྫས་བདུད་རྩི་བཞེས་པར་གྱུར། ། དཀྱིལ་འཁོར་གང་ཡིན་གྱི་གཙོ་བོའི་སྙིང་པོས་དགང་བླུགས་ལན་གསུམ་ཕུལ། སྤེལ་ཚིག་མེ་ལྷ་ལྟར་བརྗོད། དེ་ནས་སོ་སོའི་གཞུང་ལྟར་མཆོད་བསྟོད་ཚང་བ་རྒྱས་བསྡུས་གང་འགྲུབ་བྱ། དེའང་རྒྱལ་རྒྱམ་ལྷ་ལྔའི་སྒྲུབ་ཐབས་ཚིགས་བཅད་མར་མཚོན་ན། ཨོཾ། མཆོད་ཡོན་བདུག་སྤོས་སོགས་ཀྱིས་མཆོད། བསྟོད་པ་དཀྱུས་ལྟར་རམ་བསྡུ་ན། ཨོཾ། ཐུགས་རྗེ་ཆེན་པོ་འཇིག་རྟེན་དབང་ཕྱུག་སྐུ་སོགས་ནས། འཇིག་རྟེན་དབང་ཕྱུག་སྐུ་ལ་ཕྱག་འཚལ་བསྟོད། ། ཅེས་པའི་བར་དང་། བསྟོད་པར་འོས་པ་སོགས་ཀྱིས་བསྟོད། དེ་ནས་བསྲེག་རྫས་རྣམས་ལྷ་སྔགས་ཚར་རེའི་རྗེས་རྫས་སྔགས་ཉེར་གཅིག་ལ་སོགས་པ་ཅི་འགྲུབ་མཐར་སྤེལ་ཚིག་སྦྱོར་བ་མེ་ལྷའི་སྐབས་ལྟར་འབུལ། ཡང་ན་མར་ཁུ་ཡམ་ཤིང་མ་གཏོགས་པའི་རྫས་གཞན་གང་འབྱོར་ཕྱོགས་གཅིག་བསྲེས་པའི་རྫས་སྤུངས་ཉིད་ལྷ་སྔགས་མཐར། ས་པ་རི་བཱ་ར་ཨོཾ་ཨཱཿཧཱུྃ། ཞེས་སྦྱར་བ་ཁོ་ནས་འབུལ་བ་ལ་གྲངས་འཛིན་པའང་ཕྱག་སྲོལ་བར་མ་ཆད་པ་ཡིན་ནོ། ། དེ་ནས་ཞི་བའི་སྐབས། བསྲེག་རྫས་ཕུལ་བས་ལྷ་ཚོགས་རབ་ཏུ་མཉེས། ལྷ་རྣམས་སྐུ་ལས་འོད་ཟེར་མུ་ཏིག་མདོག། བདེ་བའི་རེག་བྱ་ལྡན་པ་དཔག་མེད་འཕྲོས། ། འགྲོ་བ་ཀུན་དང་བདག་དང་བསྲུང་བྱ་ཡི། ། ཚངས་བུག་ནས་ཞུགས་ལུས་གང་ནད་གདོན་སྡིག། བ་མོར་ཉི་ཟེར་ཕོག་ལྟར་དག་གྱུར་ཏེ། ། བདེ་སྟོང་ཉམས་སྐྱེས་དྲི་མེད་ཤེལ་ལྟར་གྱུར། རྒྱས་པ་ལ། བསྲེག་རྫས་ཕུལ་བས་ལྷ་ཚོགས་རབ་ཏུ་མཉེས། ། ལྷ་རྣམས་སྐུ་ལས་འོད་ཟེར་གསེར་གྱི་མདོག། བདག་དང་བསྲུང་བྱ་ལ་ཕོག་ཚེ་བསོད་འཕེལ། ། འོད་ཟེར་གསེབ་ནས་རིན་ཆེན་ཆར་འབེབས་གྱུར། ། དབང་ལ། བསྲེག་རྫས་ཕུལ་བས་ལྷ་ཚོགས་རབ་ཏུ་མཉེས། ། ལྷ་རྣམས་འོད་ཟེར་པདྨ་རཱ་གའི་མདོག། ལྕགས་ཀྱུའི་དབྱིབས་འཕྲོས་འཇིག་རྟེན་སྤྱི་དང་ནི། ། བྱེ་བྲག་དམིགས་བྱ་གང་ཡིན་མདུན་དུ་བཀུག། གུས་འདུད་ལྡན་པ་ཆགས་པའི་མེ་ཡིས་ཞུ། ། འོད་དམར་གྱུར་ནས་བདག་ལ་ཐིམ་པར་བསམ། ། དྲག་པོ་ལ། ལྷ་རྣམས་ཞལ་ཁྱིམ་གནམ་ས་ཙམ་དུ་གདངས། ། དེ་ནང་ཤ་ཁྲག་ལིངྒ་ཕུལ་བ་དེ། ། དགྲ་བགེགས་དངོས་ཉིད་རྐང་རྟིང་སྐྱ་ལྷག་ལྷག། མགོ་མཇུག་ལྡོག་སྟེ་དྲག་ཏུ་གསོལ་བར་བསྒོམ། ། དེ་ལྟར་བསྲེག་རྫས་རྫོགས་མཐར་ལས་བཞི་ཀར་དཀྱིལ་འཁོར་རང་གཞུང་ལྟར་མཆོད་ཅིང་བསྟོད། གཏོར་མ་བདུད་རྩི་ལྟར་བྱིན་བརླབ། སྙིང་པོའི་མཐར། ས་པ་རི་བཱ་ར་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། ལན་གསུམ་གྱིས་འབུལ། བཅོམ་ལྡན་འཁོར་དང་བཅས་རྣམས་ཀྱིས། ། མཆོད་སྦྱིན་གཏོར་མ་འདི་བཞེས་ལ། ། རྣལ་འབྱོར་བདག་ཅག་འཁོར་བཅས་ལ། ། ནད་མེད་ཚེ་དང་དབང་ཕྱུག་དང་། ། དཔལ་དང་གྲགས་དང་སྐལ་པ་བཟང་། ། ལོངས་སྤྱོད་རྒྱ་ཆེན་ཀུན་ཐོབ་ཅིང་། ། ཞི་དང་རྒྱས་ལ་སོགས་པ་ཡི། ། ལས་ཀྱི་དངོས་གྲུབ་བདག་ལ་སྩོལ། ། དམ་ཚིག་ཅན་གྱིས་བདག་ལ་སྲུངས། ། དངོས་གྲུབ་ཀུན་གྱི་སྟོང་གྲོགས་མཛོད། ། དུས་མིན་འཆི་དང་ནད་རྣམས་དང་། ། གདོན་དང་བགེགས་རྣམས་མེད་པར་མཛོད། ། རྨི་ལམ་ངན་དང་མཚན་མ་ངན། ། བྱ་བྱེད་ངན་པ་མེད་པར་མཛོད། ། འཇིག་རྟེན་བདེ་ཞིང་ལོ་ལེགས་དང་། ། འབྲུ་རྣམས་འཕེལ་ཞིང་ཆོས་འཕེལ་བ། ། བདེ་ལེགས་ཕུན་སུམ་ཚོགས་པ་ཡི། ། ཡིད་ལ་འདོད་པ་ཀུན་འགྲུབ་མཛོད། འདོད་དོན་གསོལ་བ་ནི། སྙིང་པོའི་སྔགས་གྱིས་དགང་བླུགས་ལན་གསུམ་ཕུལ་ལ། བདག་ཅག་དཔོན་སློབ་སོགས་གོང་ལྟར་བརྗོད། ཡིག་བརྒྱ་བཟླ་ཞིང་། མ་འབྱོར་པ་དང་ཉམས་པ་དང་། ། གང་ཡང་བདག་རྨོངས་བློ་ཡིས་ནི། ། བགྱིས་པ་དང་ནི་བགྱིད་སྩལ་བ། ། དེ་ཀུན་མགོན་པོས་བཟོད་པར་མཛོད། ། ཅེས་པས་ནོངས་པ་བཟོད་པར་གསོལ། ། ཨོཾ། ཁྱེད་ཀྱིས་སེམས་ཅན་དོན་ཀུན་མཛད། ། རྗེས་སུ་མཐུན་པའི་དངོས་གྲུབ་སྩོལ། ། སངས་རྒྱས་ཡུལ་དུ་གཤེགས་ནས་ཀྱང་། ། སླར་ཡང་འབྱོན་པར་མཛད་དུ་གསོལ། ། བཛྲ་མུཿས་ཡེ་ཤེས་པ་གཤེགས། ཨོཾ་ཨཱཿཧཱུྃ། དམ་ཚིག་པ་རང་ལ་ཐིམ་པར་གྱུར། མར་ཁུ་བླུགས་གཟར་གང་ཕུལ་ལ། ། ཨོཾ་ཨགྣ་ཡེ་སྭཱ་ཧཱ། སླར་ཡང་མེ་ལྷ་འབར་བའི་རྣམ་པ་ལས། ། བཞེངས་ཏེ་གཟི་བརྗིད་ཕུན་སུམ་ཚོགས་པར་གྱུར། ཡམ་ཤིང་མར་ཁུ་སོགས་བསྲེག་རྫས་རྣམས་ལན་གསུམ་སོགས་འབུལ། སྤེལ་ཚིག་མི་སྦྱར། ཨོཾ་ཨགྣ་ཡེ་ས་པ་རི་ཝཱ་ར་པུཥྤེ་པྲ་ཏཱིཙྪ་སྭཱ་ཧཱ། དེ་བཞིན་དུ་ཤབྡའི་བར་སྦྱར་བས་མཆོད། འཇིག་རྟེན་དབང་ཕྱུག་ཚངས་དབང་མགོན་གྱི་སྲས། ། མེ་ལྷའི་རྒྱལ་པོ་ཊཀྐིས་དབང་བསྐུར་བ། ། ཤེས་རབ་མཆོག་གིས་ཉོན་མོངས་ཐམས་ཅད་སྲེག། འཛིན་བྱེད་མེ་ལྷ་ཉིད་ལ་རྣམ་པར་འདུད ། ། ཅེས་བསྟོད། གཏོར་མ་ཨ་ཀཱ་རོས་བྱིན་བརླབ། ཨོཾ་ཨགྣ་ཡེ་ས་པ་རི་བཱ་ར་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི། ལན་གསུམ་གྱིས་འབུལ། མེ་སྟེ་བསྲེག་བྱ་ཟ་བའི་ལྷ། ། དྲང་སྲོང་རྒྱལ་པོ་གདོན་གྱི་བདག། ཤར་ལྷོ་གདོན་གྱི་ཚོགས་བཅས་ལ། ། མཆོད་ཅིང་བསྟོད་དེ་ཕྱག་ཀྱང་འཚལ། ། མཆོད་སྦྱིན་གཏོར་མ་འདི་བཞེས་ལ། ནད་མེད་ཚེ་དང་སོགས་གོང་ལྟར་བརྗོད། ཐལ་མོ་སྦྱར་ཏེ། བདག་ཅག་དཔོན་སློབ་འཁོར་བཅས་ཀྱི། དམ་པའི་ཆོས་ལྡན་བསམ་སྦྱོར་ལ་ཞེས་སོགས་ལས་བཞི་གང་ཡིན་གྱི་འདོད་དོན་དམིགས་སུ་གསོལ། ཡིག་བརྒྱ། བཟོད་གསོལ་གྱི་རྗེས་སུ། བདག་གི་དོན་དང་གཞན་གྱི་དོན། ། བྱིན་ཟ་ཁྱོད་ཀྱིས་བསྒྲུབས་ཀྱི་གཤེགས། ། ཇི་བཞིན་དུས་སུ་སླར་བྱོན་ཏེ། ། བདག་གི་དངོས་གྲུབ་ཐམས་ཅད་སྒྲུབས། ། ཨོཾ་ཨགྣ་ཡེ་ས་པ་རི་བཱ་ར་བཛྲ་མུཿཡེ་ཤེས་མེ་ལྷ་ཤར་ལྷོར་གཤེགས། ། དམ་ཚིག་པ་རྣམས་སྙིང་གར་ཐིམ། ། ཞེས་དང་བསྔོ་སྨོན་བཀྲ་ཤིས་བརྗོད་ལ། རྗེས་མེ་ཐལ་གྱི་བྱ་བ་སྤྱི་ལྟར་བྱའོ། ། གཉིས་པ་བསྙེན་པ་ཁ་སྐོང་གི་སྦྱིན་སྲེག་ལ། དཀྱིལ་འཁོར་གྱི་བསྙེན་པ་ཡོངས་སུ་རྫོགས་ནས་སྔགས་དང་འབྲེལ་པའི་སྦྱིན་སྲེག་ཁྲི་ཕྲག་གཅིག་གིས་ལྷ་ཚིམ་པར་བྱ་དགོས་པ་རྒྱུད་སྡེ་མང་པོ་ལས་གསུངས་ཤིང་། དེའང་ལེགས་གྲུབ་ཀྱི་རྒྱུད་ལས་ཉིན་པར་བཟླས་པ་དུ་སོང་གི་བཅུ་ཆའི་སྦྱིན་སྲེག་མཚན་མོར་བྱ་བ་དང་། ། ཡང་ན་སྔགས་བཅུ་བཅུ་བཟླས་ཤིང་སྦྱིན་སྲེག་རེ་རེ་བྱས་པས་སྔགས་འབུམ་དང་སྦྱིན་སྲེག་ཁྲི་དུས་མཉམ་དུ་འགྲོ་བ་དང་། སམྦུ་ཊི་ལས། དང་པོར་སྔགས་འབུམ་བཟླས་ནས་ནི། ། ཕྱིས་ནས་ལས་ནི་ཡང་དག་བརྩམ། ། ཞེས་གསུངས་པའི་ལུགས་གསུམ་ལས་ད་ལྟ་ཕྱི་མ་ཉིད་ལག་ལེན་ཏུ་མཛད་པས་དེའི་ཚུལ་ལའང་གྲུབ་མཐའ་ཕལ་མོ་ཆེས་བསྙེན་པའི་ཁ་སྐོང་ཡིན་ཕྱིན་ཆད་སྔགས་ཀྱི་ལྷག་ཆད་སྐོང་བ་ལ་གཙོ་བོར་དགོངས་ནས་ཞི་བའི་སྦྱིན་སྲེག་ཁོ་ན་མཛད་པར་སྣང་ཞིང་། དེ་ལའང་རྒྱས་བསྡུས་གཉིས་ལས་རྒྱས་པར་སྤྲོ་ན་ཞི་བའི་སྲེག་བླུགས་གོང་སྨོས་སམ། དེ་ལས་རྒྱས་པའང་གྲུབ་ན་ལེགས་པའི་ཆ་ལས་སྐྱོན་མེད་ཅིང་། མདོར་བསྡུས་པའི་ཕྱག་བཞེས་ནི། ཞི་ཐབ། བུད་ཤིང་། མཆོད་རྫས། བསྲེག་རྫས་མར་ཁུ་ཡམ་ཤིང་ཏིལ་ནག། རྫས་གཞན་མ་འཛོམ་ནའང་ཆོག་ཅིང་དགང་བླུགས་སོགས་མཁོ་བའི་ཡོ་བྱད་སྟ་གོན་ཏུ་བྱས་ལ་ཁ་ཤར་དུ་ཕྱོགས་པས་བདག་གི་རྣལ་འབྱོར་བཟླས་པ་བསྡུ་ལྡངས་བར་བྱས་ལ། ། མཆོད་བསྲེག་རྫས་བྱིན་བརླབ། ཐབ་ཁུང་བྷྲཱུྃ་ལས་གཞལ་ཡས་ཁང་གི་ནང་དུ་དཀྱིལ་འཁོར་ཡོངས་རྫོགས་བསྐྱེད་ལ། ཨོཾ་བཛྲ་ཨུདྡིཥྚས་རྟེན་དང་བརྟེན་པར་བཅས་པའི་དཀྱིལ་འཁོར་ཡོངས་རྫོགས་མདུན་གྱི་ནམ་མཁའ་བཞུགས་པར་གྱུར། ཅེས་བརྗོད་ཅིང་བསམ། དེ་ནས་མེ་སྦར་ཞིང་རླུང་གཡབ་མར་ཁུས་གསོས་ལ་དེ་ནས་བརྩམས་སྦྱིན་སྲེག་གྲུབ་ཀྱི་བར་མེ་མ་ཤི་བར་བྱ། དེ་ནང་དུ། ཨོཾ་བཛྲ་ས་མ་ཡ་སྟྭཾ། ནམ་མཁར་བཞུགས་པའི་དཀྱིལ་འཁོར་རྟེན་དང་བརྟེན་པར་བཅས་པ་ཐབ་ཀྱི་དབུས་སུ་བཞུགས་པར་གྱུར། ཅེས་བརྗོད་ཅིང་བསམ། མཆོད་བསྟོད་སྒྲུབ་ཐབས་ལྟར་གྲུབ་ནས། ལྷ་སོ་སོའི་སྔགས་མཐར་རྫས་སྔགས་དང་། བདག་གི་སྡིག་པ་དང་སྒྲིབ་པ་ཐམས་ཅད་ཤཱནྟིཾ་ཀུ་རུ་སྭཱ་ཧཱ། ཞེས་སམ། ཤིན་ཏུ་བསྡུ་ན་འབྲུ་གསུམ་གྱི་མཐར་སྤེལ་ཚིག་སྦྱར་བའང་སྣང་ཞིང་གང་ལྟར་སྔགས་འབུམ་ཕྲག་རེ་ལ་སྦྱིན་སྲེག་ཁྲི་རེ་འགྲོ་བ་དང་རྫས་ཀྱང་ཏིལ་ནག་ལ་གཙོ་བོར་བྱ། ཐུན་མཐར་དཀྱིལ་འཁོར་པ་ལ་མཆོད་བསྟོད་དངོས་གྲུབ་བླང་། ནོངས་པ་བཤགས། ལྷ་རྣམས་རང་ལ་བསྡུ། མེ་ཐབ་རས་གསར་པས་གཡོགས་ལ་སྦ། ནངས་པར་ཆོ་ག་ལ་སྔར་བཞིན་འཇུག། ཡང་ཕྱག་ལེན་འགའ་ཞིག་ཏུ་ལྷ་སྤྱི་ཁྱབ་ལ་ཞི་བ། ཚེ་ནོར་གྱི་ལྷ་ལ་རྒྱས་པ། དབང་དྲག་ལའང་སོ་སོའི་སྲེག་བླུགས་ཀྱིས་ཁ་སྐོང་བའང་སྣང་བས་དེ་ལྟ་ན་སྤེལ་ཚིག་ཀྱང་སོ་སོར་བསྒྱུར་ཤེས་པར་བྱའོ། ། གསུམ་པ་ཤིན་ཏུ་སྤྲོས་མེད་རྫས་གཅིག་ཁོ་ན་ལ་བརྟེན་པ་ནི། ཐབ་ཀྱི་མེའམ། མདུན་ཏུ་མེ་ཁྲོལ་སོགས་མེ་སྣོད་བཞག། ཞི་བ་ལ་ཏིལ་ཡུངས་འདུ་བྱས་པ་ལ་སྣ་གཡས་ནས་རླུང་བུས་ལ། བདག་གཞན་སེམས་ཅན་ཐམས་ཅད་ཀྱི། ། སྡིག་སྒྲིབ་ཉེས་ལྟུང་བག་ཆགས་ཀུན། ། བསྡུས་ཏེ་ཏིལ་ལ་ཐིམ་པར་གྱུར། ། མེ་དབུས་ཞི་བའི་ཐབ་ཁུང་ཡོངས་རྫོགས་ནང་། ། ཡི་དམ་གཙོ་རྐྱང་མདོག་དཀར་འོད་ཟེར་འབར། ། ཞི་ཞིང་འཛུམ་པའི་ཉམས་དང་ལྡན་པ་ཡི། ། ཞལ་དུ་བསྲེག་རྫས་ཕུལ་བས་སྒྲིབ་སྦྱངས་གྱུར། ། ཞེས་མོས་ལ་ཡི་དམ་གང་ཡིན་གྱི་སྔགས་ཤམ་དུ། བདག་གཞན་སེམས་ཅན་ཐམས་ཅད་ཀྱི་སྡིག་པ་དང་སྒྲིབ་པ་སརྦ་པཱ་པྃ་ད་ཧ་ན་ཤཱནྟིཾ་ཀུ་རུ་སྭཱ་ཧཱ། ཞེས་བཏགས་པ་ཁོ་ནས་ཅི་འགྲུབ་ཕུལ་ལ། ཨརྑྷཾ་སོགས་ཀྱི་མཆོད། བསྟོད་པ་ཤྭ་ལོ་ཀ་གཅིག་གིས་བསྟོད། ལྷ་ཉིད་འོད་ཞུ་རང་ལ་ཐིམ་པར་མོས། རྒྱས་པ་ལ་རིན་ཆེན་ཕྱེ་མ་འབྲུ་སྣ་ཟས་སྣ་དར་སྣ་སོགས་གང་འཛོམ་བྲན། ཨ་ཀཱ་རོ་ལན་གསུམ་བརྗོད་པས། བསྲེག་རྫས་རྣམས་བདུད་རྩིའི་རང་བཞིན་དུ་གྱུར། ། མེ་དཀྱིལ་རྒྱས་པའི་ཐབ་ཁུང་མཚན་ཉིད་རྫོགས། ། དེ་དབུས་ཡི་དམ་གསེར་མདོག་འོད་ཟེར་འབར། ། བསྲེག་རྫས་བདུད་རྩིའི་དྭངས་མ་ཕུལ་བས་མཉེས། ། རིན་ཆེན་ཆར་འབེབས་འབྱོར་དྲུག་སྤེལ་བར་གྱུར། ། སྔགས་ཤམ་དུ། ཛྭ་ལ་རཾ་རཾ་རཏྣ་སིདྡྷི་ཧཱུྃ། ཞེས་ཅི་ནུས་འབུལ། མཆོད་བསྟོད་བསྡུ་བ་སྔར་དང་འདྲ། དབང་ལ་མེ་ཏོག་དམར་པོ་དངོས་སམ་འབྲུ་ལ་ཚོན་གྱིས་ཁ་བསྒྱུར་བ། སིནྡྷཱུ་ར། ཆང་གི་གླུམ། ཤིང་ཏོག་དམར་པོ་ལ་སོགས་པ་ཕྱོགས་གཅིག་ཏུ་བྲན། གོང་ལྟར་བྱིན་བརླབ། མེ་དཀྱིལ་དབང་གི་ཐབ་ཁུང་མཚན་ཉིད་རྫོགས། ། དེ་དབུས་ཡི་དམ་གཙོ་རྐྱང་སྐུ་མདོག་དམར། ། འོད་ཟེར་དམར་པོས་སྣང་སྲིད་དབང་དུ་སྡུད། ། བསྲེག་རྫས་མྱོས་བྱེད་བདུད་རྩི་གསོལ་བར་གྱུར། ། རྩ་སྔགས་ཤམ་དུ། སརྦ་ལོ་ཀ་བ་ཤཾ་ཀུ་རུ་ཧྲཱིཿཞེས་ཅི་ནུས་འབུལ་ལ་མཆོད་བསྟོད་སོགས་གོང་ལྟར་རོ། ། དྲག་པོ་ལ་ཐོང་ཏིང་ཟངས་ལྕགས་ཀྱི་སྣོད་དུ་ཡུངས་ཀར་བླུགས། རང་ཉིད་ཡི་དམ་ཐུགས་ཀའི་འོད་ཟེར་གྱིས། ། དགྲ་བགེགས་བཀུག་ནས་རྫས་ལ་ཐིམ་པར་གྱུར། ཧཱུྃ། དཀོན་མཆོག་གསུམ་དང་ཡི་དམ་ལྷ། ། མཁའ་འགྲོ་ཆོས་སྐྱོང་བདེན་པའི་མཐུས། ། གནོད་བྱེད་དགྲ་བགེགས་བྱད་མ་རྣམས། ། དྲག་པོའི་བསྲེག་རྫས་འདི་ལ་ཁུག། ནྲྀ་ཏྲི་བཛྲ་ཨངྐུ་ཤ་ཛཿཛཿཧཱུྃ་བྃ་ཧོཿཞེས་ལན་གསུམ་བརྗོད། ། མེ་ནང་དྲག་པོའི་ཐབ་ཁུང་རབ་ཏུ་འབར། ། དེ་དབུས་དྲག་པོའི་ལྷ་མཆོག་འཇིགས་སུ་རུང་། ། ཞལ་དང་སྐུ་ལུས་མེ་ཡི་རང་བཞིན་ཅན། ། གནམ་ས་ཙམ་གྱི་ཞལ་ཆེན་གདངས་པའི་ནང་། ། ཡུངས་འབྲུ་རེ་རེ་དགྲ་བགེགས་དངོས་གྱུར་པ། ། མགོ་མཇུག་ལྡོག་སྟེ་རྐང་མཐིལ་སྐྱ་ལྷག་བཞེས། ། ལུས་ངག་ཡིད་གསུམ་དངོས་མེད་བསྲེགས་ཤིང་བཅོམ། ། སེམས་ཉིད་སྟོང་གསལ་ཆོས་སྐུར་ཐིམ་པར་གྱུར། ། སྔགས་ཤམ། གནོད་བྱེད་དགྲ་བགེགས་བྱད་མ་མཱ་ར་ཡ་ཕཊ། ཅེས་པ་བརྒྱ་རྩ་སོགས་ཕུལ། མཆོད་བསྟོད་བསྡུ་རིམ་གོང་ལྟར་བྱ། དེ་ལྟར་སྤྲོས་མེད་ལུགས་འདི་ལ་ཚ་སྲེག་གི་ངོ་བོ་གདོད་ནས་གོས་དཀར་མོའི་ངོ་བོར་རྣམ་པར་དག་པ་ཤེས་པས་མེ་ལྷ་མཆོད་པའི་དོན་ཚང་། འཁོར་རྣམས་ཉི་མ་དང་འོད་ཟེར་བཞིན་གཙོ་བོའི་ཡེ་ཤེས་ཀྱི་རང་མདངས་ཡིན་པར་ཤེས་པས་ཟུར་དུ་བསྐྱེད་མི་དགོས། བསྲེག་རྫས་རྣམས་ཀྱང་སྣེ་རེ་རེའམ་གང་འབྱོར་ཙམ་གྱིས་ཆོག་པས་ཏིང་ངེ་འཛིན་གཙོ་བོར་བྱེད་པའི་རྣལ་འབྱོར་པ་རྣམས་ལ་ཟབ་ཅིང་ལག་ཏུ་བླང་བདེ་བའི་གདམས་པའོ། ། ཉོན་མོངས་བསྲེག་ཟ་དྲི་མེད་ཡེ་ཤེས་ཀྱི། ། མེ་དཔུང་ཁམས་གསུམ་ཡོངས་ལ་མཆེད་ནས་ཀྱང་། ། སྲིད་པའི་རྒྱ་མཚོ་གཏིང་ནས་སྐེམ་པ་དང་། ། སེམས་དཔའ་རྡོ་རྗེའི་བདེ་དྲོད་རབ་འབར་ཤོག། ཅེས་པ་འདིའང་འཁོར་ལོའི་དབང་ཕྱུག་ཐམས་ཅད་མཁྱེན་གཟིགས་ཆེན་པོའི་བཀའ་ཡིས་རྗེས་སུ་གནང་བ་ལྟར། འདུ་གསུམ་གྱི་རྣལ་འབྱོར་སྤྱོད་པ་ཀརྨ་ངག་དབང་ཡོན་ཏན་རྒྱ་མཚོས་དཔལ་སྤུངས་ཡང་ཁྲོད་ཙཱ་འདྲ་རིན་ཆེན་བྲག་གི་སྒྲུབ་གནས་ཀུན་བཟང་བདེ་ཆེན་